8. ΑΠΟΦΑΣΙΣ ΥΠΟΥΡΓΩΝ ΔΙΚΑΙΟΣΥΝΗΣ ΚΑΙ ΟΙΚΟΝΟΜΙΚΩΝ Αριθ. 132311/7298 της 7/12 Σεπτ. 1977 (ΦΕΚ Β΄ 869) Περί της διαδικασίας βεβαιώσεως και εισπράξεως των εξόδων της ποινικής διαδικασίας, των εις χρήμα ποινών και των εκ μετατροπής της φυλακίσεως και κρατήσεως χρηματικών ποσών. ΄Εχοντες υπ' όψιν τας διατάξεις των άρθρων 588 παρ. 4, και 553 παρ. 2 του Κώδικος της Ποινικής Δικονομίας, ως ταύτα αντικατεστάθησαν δια του νόμου 663/1977, αποφασίζομεν: ΄Αρθρον 1. Η διαδικασία βεβαιώσεως και εισπράξεως χρηματικών οφειλών προερχομένων εξ εξόδων της ποινικής διαδικασίας, εξ επιβολης εις χρήμα ποινών ως και εκ μετατροπής στερητικών της ελευθερίας ποινών διέπεται υπό των εκάστοτε ισχυουσών διατάξεων περί βεβαιώσεως και εισπράξεως δημοσίων εσόδων, επιφυλασσομένων των διατάξεων του επομένου άρθρου. ΄Αρθρον 2. 1.Βεβαίωσις εξόδων και εις χρήμα ποινών εις το Δημόσιον Ταμείον δεν γίνεται αν εις τον οφειλέτην τούτων δια της αυτής αποφάσεως έχει επιβληθή ποινή στερητική της ελευθερίας. 2.Εις την περίπτωσιν της προηγουμένης παραγράφου ο εισαγγελεύς ή δημόσιος κατήγορος ο επιμελούμενος της εκτελέσεως της αποφάσεως κατά την διάταξιν αυτής περί της στερητικής της ελευθερίας ποινής, επιμελείται συγχρόνως και της εκτελέσεως, καθ' όσον αφορά την χρηματικήν ποινήν και τα έξοδα. 3.Αι διατάξεις των προηγουμένων παραγράφων δεν εφαρμόζονται εάν το ποσόν της εις χρήμα ποινής και των εξόδων ομού είναι ανώτερον των δραχμών 10.000. Άρθρον 3. Αι διατάξεις της παρούσης εφαρμόζονται επί των από 16ης Σεπτεμβρίου 1977 και εφεξής επιβαλλομένων πρωτοδίκως εξόδων, ποινών εις χρήμα και μετατροπών. 